ประธานวิปฝ่ายค้าน เห็นว่ากระแสข่าวนายกรัฐมนตรีและรองนายกรัฐมนตรีจะแยกพรรคกันทำให้การเมืองมีความผันผวน
นายสุทิน คลังแสง ประธานคณะกรรมการประสานงานพรรคร่วมฝ่ายค้าน กล่าวถึงกระแสข่าวพลเอก ประยุทธ์ จันทร์โอชา นายกรัฐมนตรี จะไปอยู่กับพรรครวมไทยสร้างชาติ โดยแยกกับพลเอก ประวิตร วงษ์สุวรรณ หัวหน้าพรรคพลังประชารัฐ ว่า เรื่องดังกล่าวยังไม่มีใครรู้แน่ชัด แต่การที่จะไปหรือไม่ไปสะท้อนถึงเอกภาพ ซึ่งความเคลื่อนไหวของทั้ง 2 คน ทำให้การเมืองผันผวนได้ ถ้าแยกกันเป้าหมายคืออะไร ซึ่งในส่วนของฝ่ายค้านถือว่าไม่มีผล แต่อยากให้ไปด้วยกันทั้ง 2 คน เพื่อจะได้แบ่งขั้วกันให้ชัดเจน พร้อมเชื่อว่า การยุบสภาคงเกิดขึ้นได้ไม่ง่ายในสถานการณ์การเมืองเช่นนี้ เพราะการจะยุบจะต้องได้เปรียบจะต้องชนะหากมีการเลือกตั้งครั้งใหม่ แต่เชื่อว่าที่ไม่ยุบเพราะงบประมาณปี 2566 ยังไม่ได้ใช้จึงยังไม่น่าจะมีการยุบสภาเกิดขึ้น